钦定古今图书集成/明伦汇编/官常典/第001卷 > 北周
## 钦定古今图书集成/明伦汇编/官常典/第001卷 > 北周

### 武帝宣政元年宣帝即位诏制九条宣下州郡

按《周书宣帝本纪》，“宣政元年六月戊戌，即皇帝位。秋
八月壬申，遣大使巡察诸州。诏制九条，宣下州郡：一
曰决狱科罪，皆准律文；二曰母族绝服外者，听婚；三
曰以杖决罚，悉令依法；四曰郡县当境贼盗不擒获
者，并仰录奏；五曰孝子顺孙，义夫节妇，表其门闾，才
堪任用者，即宜申荐；六曰或昔经驱使，名位未达，或
沉沦蓬荜，文武可施，宜并采访，具以名奏。”七曰，伪齐
七品以上，已敕收用，八品以下，爰及流外，若欲入仕，
皆听预选，降二等授官；八曰，州举高才博学者为秀
才，郡举经明行修者为孝廉，上州上郡岁一人，下州
下郡三岁一人；九曰，年七十以上，依式授官，鳏寡困
乏，不能自存者，并加禀恤。